Boschendal is vanjaar gasheer vir Kaapse Wynveiling | Netwerk24
Boschendal is vanjaar gasheer vir Kaapse Wynveiling
Vanjaar se Kaapse Wynveiling gaan op die historiese wynlandgoed Boschendal naby Franschhoek in die hartjie van die Kaapse Wynlande gehou word.
Dié veiling vind op 14 en 15 Februarie plaas by die wynplaas wat van 1685 dateer. Die venue vir die Vrydagaandveiling is The Werf-restaurant in die opgegradeerde oorspronklike kelder van die hoofopstal. Die hoofveiling word op die Saterdagaand in die onthaalruimte The Olive Press gehou.
Die Kaapse Wynveiling, wat deur Nedbank Private Wealth geborg word, het in sy sewe bestaansjare al meer as R86 miljoen vir liefdadigheid ingesamel. Die doel daarvan is om geld bymekaar te maak vir onderriggeleenthede vir kinders in die Wynlande.
Anders as in die verlede, bied die Vrydagaandveiling vir die eerste keer aan bieërs 15 eenmalige naweek-wynmaker-ervarings saam met van die land se voorste wynlandgoedere.
Op die Saterdagaandveiling kan op eksklusiewe lotte gebie word, wat geld byna nie kan koop nie. Dit sluit in 'n seiljag-ekspedisie waar agt mense vir sewe dae na Raja Ampat in Indonesië sal vaar. 'n Eenmalige bestuurservaring op ys by die Jaguar Land Rover Ice Academy in Arjeplog aan die rand van die Arktiese sirkel is ook beskikbaar.